Borgerlig tænketank langer ud efter billige elbiler

De lave afgifter på elbiler er ikke tilfældige. De er et politisk værktøj, valgt af Folketinget for at få danskerne til at skifte fra benzin og diesel til el. Men den borgerlige tænketank CEPOS har nu lanceret en ny bilreform, hvor de skælder ud over, at elbiler er “massivt favoriseret”.

Ifølge CEPOS betaler benzin- og dieselbilister alt for meget i afgifter, mens elbilister slipper alt for billigt.

“En retfærdig beskatning kræver, at alle bilister betaler for de reelle eksterne omkostninger – især trængsel, som udgør langt den største del,” siger Line Andersen, økonom i CEPOS.

Tænketanken mener, at det koster samfundet op mod 6.000 kroner at spare et ton CO2 via afgiftsbegunstigelse af elbiler – langt mere end den nuværende kvotepris i EU. Derfor kalder de støtten til elbiler en dyr løsning på klimaproblemet.

Ignorerer samfundets klimavalg

Men CEPOS’ regnestykke ser helt igennem fingre med, hvorfor afgifterne er sat lavt i første omgang: Nemlig for at skabe et økonomisk incitament til at få danskerne til at droppe fossile biler og vælge el.

De lave afgifter er ikke en teknokratisk fejl i skattesystemet – de er en del af den grønne strategi, som bredt politisk flertal har valgt. Uden dem ville salget af elbiler aldrig være eksploderet de seneste år, og Danmark ville være milevidt fra sine klimamål i transportsektoren.

Et opgør med registreringsafgiften

Reformen, som CEPOS foreslår, indebærer at skrotte registreringsafgiften på alle biler, sænke brændstofafgifterne og reducere elafgiften til EU’s minimum. Samtidig vil tænketanken afskaffe ejerafgiften og på sigt erstatte den med trængselsafgifter, når teknologien er på plads.

For forbrugerne kan det lyde som en lettelse. Men set med grønne briller kan forslaget betyde en opbremsning i omstillingen, netop fordi det fjerner det økonomiske forspring, elbilen har haft i forhold til fossilbilerne.

Spørgsmålet er derfor simpelt: Vil vi have et skattesystem, der behandler alle biler ens? Eller vil vi have et skattesystem, der målrettet skubber danskerne mod en grønnere bilpark?

Én ting er sikkert: Debatten om elbilernes afgiftsfordele er langt fra slut – og CEPOS har nu sat ekstra kul på.

Borgerlig tænketank langer ud efter billige elbiler